Жан дьо Лафонтен
Кон и магаре

Превод от френски: Атанас Далчев, Александър Муратов, —

chitanka.info

Да си помагаме, е нужно в тоя свят.

Умре ли твоят ближен или брат,

помни, ще падне върху теб товара.

Магаре креташе със кон един надут.

Вървеше леко той със своя стар хамут,

а всичко мъкнеше нещастното магаре.

За помощ коня горд помоли то с тъга —

че инак ще умре, преди в града да влезне.

— Молбата ми не е — каза то — нелюбезна:

половината товар за теб ще е шега.

Отказа конят, безучастно пръхна;

но щом под бремето другарят му издъхна,

разбра, че сбърка конската глава.

Принуден бе да мъкне той товара

на клетото ослякнало магаре

и кожата му заедно с това.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.